বল-বিকৃতির দায়ে অভিযুক্ত অস্ট্রেলিয়ার অধিনায়ক স্টিভ স্মিথকে আর  রাজস্থান রয়্যালসের রিমোট কন্ট্রোল হাতে দেখা যাবে  না। রাজস্থানের নেতৃত্ব থেকে সরে দাঁড়ালেন তিনি। 
ট্রাউজারের মধ্যে শিরীষ কাগজ! বল বিকৃতির চাঞ্চল্যকর অভিযোগে ‘শাস্তি’ অধিনায়কের
স্মিথের জায়গায় আসন্ন আইপিএল-এ রয়্যালসের নেতৃত্বে দেখা যাবে অজিঙ্কে রাহানেকে। বল বিকৃতির দায়ে আইসিসি স্মিথকে এক টেস্টের জন্য নির্বাসিত করার খবর দিনের আলো দেখার পরেই চাপ বাড়তে শুরু করে দেয় রাজস্থান রয়্যালসের উপরে।
স্মিথের উপরে নির্বাসনের খাঁড়া ঝোলায় তাঁকে আইপিএল-এ রয়্যালসের নেতৃত্ব দেওয়া উচিত কিন্তা এমন প্রশ্নও উঠতে শুরু করে দেয়। কারণ এবার আবার রাজস্থান রয়্যালস আইপিএল-এ ফিরছে। স্মিথ সেই দলের ‘মার্কি’ প্লেয়ার। রাজস্থানের ভাবমূর্তি বাড়ানোর জন্য স্মিথকে দরকারও ছিল রয়্যালসের। কিন্তু আইপিএল-এর বল গড়ানোর আগে স্মিথ নিজেই বড় সিদ্ধান্ত নিয়ে নিলেন। 
এর আগে  খবর ছড়ায়, দিনকয়েকের মধ্যেই স্মিথের বিষয়ে সিদ্ধান্ত নেবে বিসিসিআই। রয়্যালস তড়িঘড়ি করে স্থিরও করে ফেলেছিল শেষ মুহূর্তে যদি স্মিথ অগত্যা খেলতেই না পারেন আইপিএল-এ, তাহলে তাঁর জায়গায় রাজস্থান রয়্যালসকে নেতৃত্ব দেবেন অজিঙ্কে রাহানে।
এদিন স্মিথ নিজেই সরে দাঁড়ানোয়  অজিঙ্কে রাহানের হাতেই  রাজস্থানের ক্যাপ্টেন্স আর্মব্যান্ড দেখা যাবে। এই ঘটনাতেই প্রমাণ হয়ে গেল, ব্যক্তি কখনও ক্রিকেটের থেকে বড় হতে পারেন না।